Official Journal L 220 , 30/08/1996 P. 0027 - 0028



ROZHODNUTIE KOMISIE z 29. júla 1996, ktorým sa v zásade uznáva úplnosť dokumentácie predloženej na podrobné preskúmanie kvôli možnému zaradeniu izoxaflutolu do prílohy I k smernici Rady 91/414/EHS o uvádzaní prípravkov na ochranu rastlín na trh (Text s významom pre EHP) (96/524/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh[1], naposledy zmenenú a doplnenú smernicou Komisie 96/12/ES[2], najmä na jej článok 6 ods. 3, keďže smernica 91/414/EHS ustanovila vypracovanie zoznamu spoločenstva povolených účinných látok pesticídov; keďže spoločnosť Rhône-Poulenc Secteur Agro predložila holandským orgánom 6. marca 1996 dokumentáciu kvôli zaradeniu účinnej látky izoxaflutol do prílohy I k smernici; keďže holandské orgány informovali Komisiu o výsledkoch úvodného preskúmania úplnosti dokumentácie z hľadiska požiadaviek na údaje a informácie stanovené v prílohe II a najmenej pre jeden prípravok na ochranu rastlín obsahujúci príslušnú účinnú látku v prílohe III k smernici; keďže žiadateľ následne v súlade s ustanoveniami článku 6 ods. 2 predložil dokumentáciu Komisii a ostatným členským štátom; keďže Komisia predložila dokumentáciu Stálemu výboru pre zdravie rastlín na zasadnutí pracovnej skupiny "legislatíva" 22. apríla 1996, počas ktorého členské štáty potvrdili prijatie dokumentácie; keďže článok 6 ods. 3 smernice vyžaduje vydanie potvrdenia na úrovni spoločenstva o tom, že všetku dokumentáciu je možné považovať za v zásade spĺňajúcu požiadavky na údaje a informácie stanovené v prílohe II a najmenej pre jeden prípravok na ochranu rastlín obsahujúci príslušnú účinnú látku v prílohe III k smernici; keďže toto potvrdenie je potrebné na to, aby bolo možné vykonať podrobné preskúmanie dokumentácie a takisto na to, aby členské štáty mohli vydať dočasné registrácie pre prípravky na ochranu rastlín, ktoré obsahujú príslušnú účinnú látku, pričom musia byť splnené podmienky stanovené v článku 8 ods. 1 smernice, a najmä podmienka o vykonaní podrobného vyhodnotenia účinnej látky a prípravku na ochranu rastlín vzhľadom na požiadavky stanovené v smernici; keďže týmto rozhodnutím sa nevylučuje možnosť žiadať od žiadateľa ďalšie údaje alebo informácie, keby sa počas podrobného preskúmania ukázalo, že takéto údaje alebo informácie sú potrebné pre prijatie rozhodnutia; keďže členské štáty a Komisia súhlasia s tým, že podrobné preskúmanie dokumentácie vykoná Holandsko a podá Komisii čo najskôr, ale najneskôr do jedného roka, správu o záveroch svojho preskúmania, v ktorej budú uvedené všetky odporúčaniami na zaradenie alebo nezaradenie a všetky s tým súvisiace podmienky; keďže po doručení tejto správy bude pokračovať podrobné preskúmanie s odbornými stanoviskami všetkých členských štátov v rámci Stáleho výboru pre zdravie rastlín; keďže opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín, PRIJALA TOTO ROZHODNUTIE: Článok 1 Dokumentácia, ktorú Komisii a členským štátom predložila spoločnosť Rhône-Poulenc Secteur Agro kvôli zaradeniu izoxaflutolu ako účinnej látky do prílohy I k smernici 91/414/EHS a ktorá bola 22. apríla 1996 predložená Stálemu výboru pre zdravie rastlín, sa považuje za v zásade spĺňajúcu požiadavky na údaje a informácie stanovené v prílohe II a najmenej pre jeden prípravok na ochranu rastlín obsahujúci príslušnú účinnú látku v prílohe III k smernici. Článok 2 Toto rozhodnutie je adresované členským štátom. V Bruseli 29. júla 1996 Za Komisiu Franz FISCHLER člen Komisie [1] Ú. v. ES L 230, 19.8.1991, s. 1. [2] Ú. v. ES L 65, 15.3.1996, s. 20.